У 13. веку галија је била дуга око 40 м, широка око 5 м, лаке дрвене конструкције са равним дном, газа око 1.5 м, с једним редом весала и 1-2 јарбола са латинским једрима као допунским погонским средством, депласмана 130-145 т, са 120-150 веслача и 40-50 војника, морнара и официра. У другој половини 15. века галије се наоружавају са 3-5 топова, а у 16. веку се повећавају (дужина 50-55 м, ширина 6 м, депласмана 200-300 т, чак и 500 т код тзв. реале - адмиралског брода, са посадом од 200 веслача и 100 морнара и војника). У бици код Лепанта (1571) хришћанске галије имале су по 5 топова: један од 36 фунти у уздужници брода у рембати (прамчаном надграђу), а по два од 9 и 4.5 фунте, десно и лево од њега. Турске галије имале су по 3 топа, 1 од 36 и 2 од 9 фунти. Неке галије имале су по неколико топова од 3 и 1 фунте, постављених у виљушкастим лафетима на апостисима (греде које носе ослонце за весла), на оба бока брода.